खेल पूर्वाधार निर्माण धमाधम
बुटवल उपमहानगरपालिका–१५ सेमलारमा अत्याधुनिक कभर्डहल निर्माण भएको छ । कभर्डहल अन्तर्राष्ट्रियस्तरमा इन्डोरका खेल आयोजना गर्न मिल्ने गरी बनाइएको छ । हल १ हजार ५ सय दर्शक क्षमताको छ । जहाँ ब्याडमिन्टन, बास्केटबल, टेबलटेनिस, कराते, तेक्वान्दोलगायतका खेल खेलाइने छ ।
बुटवल — बुटवल उपमहानगरपालिका–१५ सेमलारमा अत्याधुनिक कभर्डहल निर्माण भएको छ । कभर्डहल अन्तर्राष्ट्रियस्तरमा इन्डोरका खेल आयोजना गर्न मिल्ने गरी बनाइएको छ । हल १ हजार ५ सय दर्शक क्षमताको छ । जहाँ ब्याडमिन्टन, बास्केटबल, टेबलटेनिस, कराते, तेक्वान्दोलगायतका खेल खेलाइने छ ।कभर्डहलले करिब ५ कट्ठा जग्गा ओगटेको छ । त्यसको दायाँबायाँ १०–१० मिटरको खुला ठाउँ छ । हलबाहिर पार्किङ, हरियाली क्षेत्र र फूलबारी निर्माण गरिएको छ । २ करोड ४० लाख रुपैयाँ लागतमा निर्माण भएको कभर्डहलमा प्रदेश सरकारले ८५ लाख रुपैयाँ लगानी गरेको छ । स्थानीय उपभोक्ताले ९ लाख जुटाएका हुन् । अरू रकम बुटवल उपमहानगरपालिकाले खर्च गरेको हो । ‘बुटवलको तिनाउ नदीपारिका स्थानीयको तीव्र मागमा कभर्डहल बनाइएको हो,’ नगर प्रमुख शिवराज सुवेदीले भने, ‘यसले एकातिर खेल गतिविधि बढाउने छ भने अर्कोतिर सेमलार र मोतीपुर क्षेत्रको पर्यटन प्रवर्द्धन हुनेछ ।’काठमाडौंबाहिर नियमित खेलकुद गतिविधि हुने क्षेत्र हो बुटवल । जहाँ स्थानीय वा प्रादेशिकमात्रै होइन, नियमित राष्ट्रिय प्रतियोगिताहरू हुन्छन् । यिनै प्रतियोगिता र अभ्यास बढाउन बुटवल उपमहानगरले दुई वर्षदेखि ‘एक वडा एक खेल मैदान’ अभियान सुरु गरेको छ । संघ र प्रदेशले पनि त्यसअनुसार योजना बनाएर बजेट छुट्याइदिएका छन् । गत वर्ष फिल्डस्तरको काम सुरु हुनैलाग्दा कोरोना महामारी र लकडाउन सुरु भयो । यसले खेलकुद पूर्वाधार निर्माणमा केही धक्का लाग्यो । तर यस वर्ष धमाधम पूर्वाधार निर्माण तयार भएका छन् । त्यसअनुसार ६ वटा खेल मैदान र कभर्डहल निर्माण भएका छन् । ४ वटा खुला व्यायामशाला तयार भएका छन् । सानाठूला गरी ४० वटा खेल पूर्वाधार साझेदारीमा काम गरेको उपमहानगरपालिकाका खेलकुद विकास समिति संयोजक नन्दु काउचाले बताए । कोरोना संक्रमणका कारण खेल गतिविधि रोकिएका बेला बुटवलमा नयाँ निर्माणमात्र होइन, पुराना खेलमैदान मर्मतका कामसमेत भएका छन् । त्यसमध्ये एक हो, रामनगर खेलमैदान । बुटवल–१० मा रहेको यस मैदानमा लामो समयदेखि राष्ट्रियस्तरका फुटबल प्रतियोगिता हुन्थे । तर, तारबार र संरक्षणविहीन अवस्थामा थियो । यही मैदानलाई गत वर्षदेखि मर्मतसम्भार थालिएको छ । ‘मैदान सम्याइएको छ, वरपरबाट पर्खाल लगाएर घेरिएको छ,’ खेविस संयोजक काउचाले भने, ‘बल्ल मैदान चिटिक्क बनेको छ ।’ संघीय सरकारबाट छुट्याइएको २५ लाख रुपैयाँ र उपमहानगरको साझेदारी रकमबाट खेल मैदान, तारबार, संरक्षणलगायतका काम गरिएको हो । दीपनगरमा रहेको बुटवल–७ को सिद्धेश्वरी मैदानको मर्मतसम्भारको काम पनि अन्तिम चरणमा छ । यो मैदानमा ५० लाख रुपैयाँ बजेट विनियोजन भएको छ । त्यसमा उपमहानगरको १५ लाख लगाएर हिँड्ने ट्र्याक बनाइएको छ । प्रदेश सरकारले मर्मतसम्भारमा छुट्याएको २५ लाख रुपैयाँबाट तारजाली लगाउने र घेर्ने काम भएको छ । अहिले मैदानमा रहेको पानी जम्ने समस्या हटाउन काम भइरहेको छ ।नहरपुर मावि नजिकै जोडिएको छ नहरपुर मैदान । जहाँ कोरोना संक्रमणअघिसम्म हरेक महिना फुटबललगायतका प्रतियोगिता हुन्थे । दिनहुँ अभ्यास गर्ने खेलाडी भेटिन्थे । यही व्यस्त मैदान व्यवस्थित गर्न उपमहानगरपालिकाले लगानी गरेको छ । ‘गत वर्ष १३ लाख ५० हजारबाट काम भयो,’ संयोजक काउचाले भने, ‘यस वर्ष मैदान व्यवस्थापनको काम गरिरहेका छौं ।’ उपमहानगरले गत आवमा देवसिद्ध, बेलवास, तामनगर, हरियाली खेलमैदान मर्मतसम्भार गर्ने र खेलकुदका लागि सुरक्षित बनाउने काम गरेको थियो । खेलमैदानसँगै पछिल्लो समय यहाँ एकेडेमीका लागि प्रशिक्षण हलसहितका पूर्वाधार निर्माण भएका छन् । त्यसमध्येकै हो बुटवल–१० कालिकानगरमा रहेको कालिका कराते डो एकेडेमी । करातेको प्रतियोगिता र प्रशिक्षण सञ्चालन गर्ने गरी बुटवल उपमहानगरले एकेडेमी स्थापना गरेको हो । कराते एकेडेमी कभर्डहल बनाउन उपमहानगर र उपभोक्तासमेतको ४६ लाख ३९ हजार रुपैयाँबराबरको लगानी भएको छ । यसमा क्रिकेट, फुटबल, कराते, ब्याडमिन्टन, टेनिस, जुडोलगायत विभिन्न आउटडोर र इन्डोर खेल खेलाउन मिल्ने छ ।